b'\n_START_ARTICLE_\nAntimetabolit\n_START_PARAGRAPH_\n\xc3\x81ntimetabol\xc3\xadt ali zavir\xc3\xa1lec c\xc3\xa9li\xc4\x8dne presn\xc3\xb4ve je spojina s podobno strukturo kot jo ima nek presnovek (metabolit) v organizmu, odgovoren za normalen potek biokemijskih reakcij. Zaradi omenjene strukturne podobnosti antimetabolit vstopa v iste reakcije ter tako zavira biokemijske procese (npr. celi\xc4\x8dno delitev).\n_START_SECTION_\nZdravljenje raka\n_START_PARAGRAPH_\nAntimetaboliti se uporabljajo v zdravljenju raka, in sicer so to purinski antimetaboliti (npr. merkaptopurin), pirimidinski antimetaboliti (npr. citarabin) ter antimetaboliti folne kisline (npr. metotreksat). Le-ti se vklju\xc4\x8dujejo v sintezo jedrnih kislin in s tem zavirajo celi\xc4\x8dno delitev ter posledi\xc4\x8dno rast tumorja.\n_START_SECTION_\nAntibiotiki\n_START_PARAGRAPH_\nNekateri antimetaboliti se uporabljajo tudi kot antibiotiki; tak\xc5\xa1ni so na primer sulfanilamidni antibiotiki, ki inhibirajo nastanek dihidrofolata, saj se vklju\xc4\x8dujejo v reakcijo njegove sinteze na mesto p-aminobenzojske kisline.'